Den japansk-ortodokse kirke

Den japansk-ortodokse kirke er en ortodoks kirke i Japan som utgjør en fullt autonom delkirke av den russisk-ortodokse. Med om lag 30 000 medlemmer omfatter kirka bare 0,02 % av den japanske befolkningen. Liturgien feires stort sett på japansk. Kirka ledes av erkeeparken av Tokyo og metropolitten av hele Japan, for tiden Daniel Nushiro (siden 2000).

Kirka er organisert i tre eparkier:
 Kyoto og Vest-Japan eparki
 Sendai og Øst-Japan eparki
 Tokyo og hele Japan eparki

 Historie 
Den russisk-ortodokse tilstedeværelsen i Japan begynte med at den russiske presten Nikolaj av Japan ble sendt som prest til det russiske konsulatet i Hakodate i 1861. Han omvendte en god del japanere til den kristne tro og grunnla en katedral i Tokyo i 1891. 1906 ble han opphøyet til den første erkeeparken av hele Japan. I det siste året av Nikolajs episkopat (1912) skal det allerede ha vært 33 000 ortodokse kristne i Japan. Etter oktoberrevolusjonen 1917 mistet den japanske kirke kontakt med den russiske morkirka og ble praktisk selvstyrende. Metropolitt Sergij Tikhomirov ble avsatt av den japanske regjeringen i 1940, etter at den hadde vedtatt en lov om at bare japanske statsborgere kunne lede religiøse samfunn. Etter en bispevielse i Harbin (Kina) ble japanskfødte Nikolaj Ono ny metropolitt. Etter andre verdenskrig tok Amerikas russisk-ortodokse kirke over ansvaret for Japan, siden Russlands kirke fremdeles ikke hadde tilgang til landet. Forholdet mellom kirkene ble ordnet av patriark Aleksij I av Moskva i 1970 ved at både den japanske og den amerikanske kirka fikk innrømmet autonomi innenfor den russisk-ortodokse kirke. Fra 1972 har kirka igjen kunne ordinere japanskfødte metropolitter.

 Metropolitter 
 Nikolaj Kasatkin (1906–1912)
 Sergij Tikhomirov (1912–40)
 Nikolaj Ono (1941–54)
 Benjamin Basalyga (amerikansk-ortodoks motbiskop, 1946–52)
 Ireney Bekish (amerikansk-ortodoks motbiskop, 1952–62)
 Nikon de Greve (amerikansk-ortodoks biskop, 1962–64)
 Vladimir Nagossky (1964–72)
 Nikolaj Sajama (russisk-ortodoks motbiskop, 1967–70)
 Teodosij Nagashima (1972–99)
 Daniel Nushiro (2000–d.d.)

Referanser

 Eksterne lenker 


Japan
Japan
Ortodokse kirke